

"NIJE bilo propusta u policijskom postupanju, a Marko Azapović je umro prirodnom smrću", izvjestio je ministar unutarnjih poslova Rajko Ostojić javnost o nalazima Unutarnje kontrole MUP-a, po kojem 18-godišnji pripadnik Torcide iz Županje, nije, kako tvrdi njegova rodbina i prijatelji, preminuo od posljedica policijskog premlaćivanja u postaji u Županji.

Nalaz pronađen u sobi pokojnog Marka: Nakon izlaska iz pritvora imao je hematome, modrice i ozljede kralježnice

Liječnički nalaz pak, nakon pregleda Azapovića po njegovom puštanju iz pritvora, navodi hematome, modrice i nategnuće kralježnice. Napominjemo kako je nalaz autentičan, pronađen je u Markovoj sobi nakon njegove smrti.



Podsjećamo, nakon što je mladić uhićen i policijski "obrađen" 19. ožujka, preminuo je 18. travnja od zatajenja srca.



"Policijski službenici obavili su 27 obavijesnih razgovora i pregledali opsežnu dokumentaciju. Tijekom kontrole obavljen je vrlo ozbiljan posao", naglasio je ministar policije.

Ministar policije krivnju svalio na "opijate i tablete"



Osim toga, "pobjeglo" mu je kako do zatajenja srca zna doći i uslijed uzimanja opijata i tableta. Ministar je tako prejudicirao nalaze toksikološkog vještačenja, koje još nije gotovo.



Ministar policije ekskulpirao je dakle svoje službenike posredne krivnje za smrt mladog čovjeka, koju je usput skrenuo prema "opijatima i tabletama", a nalaz i povijest bolesti iz vinkovačke Opće bolnice, nakon pregleda koji je tamo prošao Azapović, spomenuo je tek usputno, jer se on u bolnicu prijavio "kako bi kod roditelja umanjio svoju krivnju zbog počinjenih kaznenih djela i narušenih odnosa s članom rodbine koji je oštećen kaznenim djelima".



"Kod primanja u pritvor, 19. ožujka, na njegovom tijelu nije bilo ozljeda, a idućeg dana pušten je na slobodu." poručili su iz MUP-a. Upravo na idući dan, datiran je dokument koji prilažemo uz tekst, s pečatom i potpisom doktora vinkovačke Opće bolnice, koji je temeljito pregledao Azapovića nakon što je ovaj pušten iz pritvora.



Kako bi dodatno potvrdili njegovu autentičnost, kontaktirali smo navedenu bolnicu, ali nam se u tamošnjoj službi hitne pomoći nitko nije javljao. Usprkos tome, objavljujemo "povijest bolesti" Marka Azapovića u kojoj piše:





"Verificirana dijagnoza: iščašenje i nategnuće cervikalne (vratne) kralježnice".



"Po navodu pacijenta, bio je uhićenik u PP Županja i PP Vinkovci. Navodi da je pretučen i zlostavljan od strane policijskih djelatnika PP Županja. Žali se da su ga policajci šamarali, držali za vrat, udarali nogom u prsni koš, tjerali da kleči i radi sklekove.



Klinički nalaz: Na vratu obostrano u projekciji dva manja hematoma



Na oba koljena kontuzijski otisci (modrice)



Blaža hipermija (crvenilo) u području XI i XII rebra



Preporuča se: Mirovanje, analgetika, hladni oblozi."

Tekst se nastavlja ispod oglasa

Nema propusta

Naravno, nije nam na kraj pameti tvrditi kako je Marko Azapović umro zbog posljedica ovakve policijske "obrade" (uostalom, obdukcijom je utvrđeno kako na tijelu pokojnika - mjesec dana nakon pritvora - nije bilo tragova nasilja) ali kada ministar policije uz postojanje ovakvog dokaza, pred cijelom zemljom izjavi kako "nije bilo propusta u policijskom postupanju prema Marku Azapoviću", to je nedopustivo, posebno najvišim državnim dužnosnicima i još više iz poštovanja prema preminulom mladom čovjeku.

Osim naravno, ako ministar policije ne misli da par "odgojnih" šamarčina, "preventivna" noga u rebra i klečanje na podu "stanice", NISU propust u policijskom postupanju.

